***Əliyev Qabil Yusif oğlu***

**Çoxdandı Qarabağa belə payız gəlmirdi**

Qəribsəyən daşların yuxusu qaçır artıq,
Zirvələr ağ örpəyin çıxarır, açır artıq,
Hər qayası, hər daşı od-alov saçır artıq–
Çoxdandı Qarabağa belə payız gəlmirdi.

Sevinir torpaq görüb üstündə ayaq izin,
Poladdan biləklərin, aslan qüvvətli dizin,
Ey qəhrəman əsgərim, ağ olsun daim üzün–
Çoxdandı Qarabağa belə payız gəlmirdi.

Yurdun hər qarışında tökülər igid qanı,
Dirildər yurd yerini, cücərər ruhu, canı,
Bu ərlər ölkəsini ey namərd, yaxşı tanı–
Çoxdandı Qarabağa belə payız gəlmirdi.

Axdıqca şəhid qanı bu müqəddəs torpağa,
Azad olan el, oba, səcdə qılır bayrağa,
İlahi, min şükürlər, belə gözəl növrağa–
Çoxdandı Qarabağa belə payız gəlmirdi.

Rəhbərin qətiyyəti, xalqın milli birliyi,
Sənə gedən yolumun açarı, diriliyi,
Allah bizə çox görmə, bu cür möhtəşəmliyi–
Çoxdandı Qarabağa belə payız gəlmirdi.

Dağılan qəbir daşı, sokülən evlər, oyan,
Otuz ildən artıqdır hər il günləri sayan,
Bizi səsləyən ruhlar, gəlmişik, artıq, dayan,
Çoxdandı Qarabağa belə payız gəlmirdi.

Bundan sonra qayıdar ruhumuz bədənlərə,
Daha göz yaşı töküb baxmarıq ötənlərə,
Gərək heykəllər quraq, hər yerdə ərənlərə–
Çoxdandı Qarabağa belə payız gəlmirdi.